በ330 ሚሊየን ብር አዳዲስ የትራፊክ መብራቶች እየተተከሉ ነው                                                   . የዳያስፖራ አዳባባይ ጨምሮ አምስት አደባባዮች ይፈርሳሉ
      አዲስ አበባ፡- የትራፊክ ፍሰትን ለማሳለጥ እና የከተማዋን ትራንስፖርት ለማዘመን በ330 ሚሊዮን ብር አዳዲስ ትራፊክ መብራቶች እየተተከሉ መሆኑን እና አምስት አደባባዮችን የማፍረስ ስራ እየተከናወነ መሆኑን የአዲስ አበባ ከተማ የትራፊክ ማናጅመንት ኤጀንሲ አስታወቀ። 
የአዲስ አበባ ከተማ የትራፊክ ማናጅመንት ኤጀንሲ ምክትል ዋና ዳይሬክተር ኢንጅነር ሰመረ ጅላሉ ለዝግጅት ክፍሉ እንደገለፁት፤ በርካታ አደባባዮች እየፈረሱ ሲሆን ዋነኛ ዓላማውም በከተማዋ ውስጥ የሚታየውን ትራፊክ መጨናነቅ ለማስወገድ ነው። 
እንደ ኢንጅነሩ ሠመረ ገለፃ፤ በአሁኑ ወቅት የትራፊክ ፍሰቱን ለማሳለጥ ሲባልም አፍሪካ ሕብረት አካባቢ ያለው አደባባይ ሙሉ ለሙሉ ፈርሶ አገልግሎት እየሰጠ ሲሆን አደባባዩ ከፈረሰ በኋላም በትራፊክ ፍሰቱ ላይ ከፍተኛ ለውጥ ታይቷል። አየር ጤና እና ጎሮ አዳባባዮች የፈረሱ ሲሆን በቀጣይ የአስፋልት ስራችን በማከናወን በአካባቢዎቹ የሚታዩትን የትራፊክ መጨናነቆች ለማስወገድ እንደሚቻል ጠቁመዋል። 
የጦር ኃይሎች አደባባይ ደግሞ አፈጣጠሩም ለየት ያለ እና መሬት ውስጥ ውሃ ያለው በመሆኑ አስፋልቱ እየተጎዳ ነበር። ይህም ፈርሶ በኮንክሪት የተቀየረ ሲሆን የተሻለ ለውጥ እንደሚኖረው አብራርተዋል። አሁን ባለው ሁኔታም በርካታ ተሽርካሪዎችን ማስተናበር መቻሉን አብራርተው ሙሉ ለሙሉ ሲጠናቀቅ የተሻለ እንደሚሆን ገልፀዋል። በቀጣይም አደባባዮችን የማፍረስ ስራ በተጠና ሁኔታ እንደሚቀጥል አስረድተዋል። 
እንደ ኢንጅነሩ ገለፃ፤ በርካታ አደባባዮች የሚፈርሱ ቢሆንም ታሪካዊ አደባባዮች ግን ለግንባታ ሲባል እንደማይፈርሱም አረጋግጠዋል። ይልቁንም ታሪካዊ ስያሜ ይዘው ታሪኩን በአግባቡ የማያንፀባርቁት ትክክለኛ ገጽታ እንዲኖራቸው እየተደረገ ነው። ለአብነት ጦር ኃይሎች አዳባባይ ታሪካዊነቱን የሚያሳይ አንድም ነገር አልነበረም። በአሁኑ ወቅት ግን ከመከላከያ ሚኒስቴር ጋር በመነጋገር በራሳቸው እንዲለማና ታሪካዊነቱን የሚገልፅ ሥራ እንዲከናወን የማድረግ ሥራ መጀመሩን አብራርተዋል። 
የአየር ፀባይ መቀያየር፣ በመሬት ውስጥ የተቀበሩ ሌሎች መሠረተ ልማቶችን ወደ ሌላ ሥፍራ ማዛወር፣ የግንዛቤ እጥረትና የመሳሰሉት ችግሮች ለሥራው እንቅፋት መሆናቸውን በመጠቆም፤ ችግሮቹንም ለመፍታት ከሚመለከታቸው አካላት ጋር በቅንጅት እየተሰራ መሆኑን ኢንጀነር ሠመረ አብራርተዋል።
አዲስ ዘመን ሰኔ 20/2012
ክፍለዮሐንስ አንበርብር